Η επιστροφή της Λάσι

Η επιστροφή της Λάσι (αγγλικός τίτλος: Lassie Come-Home) είναι μυθιστόρημα του Αγγλοαμερικανού συγγραφέα Έρικ Νάιτ που εκδόθηκε το 1940. Το βιβλίο αναφέρεται στη συγκινητική ιστορία φιλίας μεταξύ της Λάσι, ενός σκύλου σκωτσέζικου κόλεϊ, και του 12χρονου Τζο. Όταν οι γονείς του αναγκάζονται να την πουλήσουν, η Λάσι δραπετεύει από τον νέο της ιδιοκτήτη και ξεκινά ένα μακρύ ταξίδι, αψηφώντας την απόσταση και τους κινδύνους, προσπαθώντας να επιστρέψει στον αγαπημένο της φίλο.

Το μυθιστόρημα θεωρείται κλασικό της νεανικής και παιδικής λογοτεχνίας. Το 1943 έλαβε το αμερικανικό βραβείο Επιλογής Νέων Αναγνωστών (YRCA).

 Ιστορικό 
Το 1938, ο Έρικ Νάιτ δημοσίευσε την ιστορία ως διήγημα με τον ίδιο τίτλο στην εφημερίδα Saturday Evening Post. Είχε μεγάλη επιτυχία και ο συγγραφέας αποφάσισε να επεκτείνει το έργο στο μέγεθος μυθιστορήματος. Το μυθιστόρημα εκδόθηκε το 1940. Μεταφράστηκε σε 25 γλώσσες και διασκευάστηκε για τον κινηματογράφο και την τηλεόραση πολλές φορές.

Ο Νάιτ εμπνεύστηκε την υπόθεση από το κόλεϊ που είχε στο αγρόκτημά του στην κομητεία Μπακς, Πενσυλβάνια, ένα σκυλί υψηλής νοημοσύνης που ήταν δεμένο μαζί του και στεκόταν για ώρες στην πόρτα περιμένοντάς τον να επιστρέψει από τη δουλειά του.

 Υπόθεση 
Η οικογένεια του ανθρακωρύχου στο Γιορκσάιρ Σαμ Κάρακλαφ έχει ένα κόλεϊ, τη Λάσι, που είναι πολύ δεμένη με τον 12χρονο γιο της οικογένειας, τον Τζο. Η φιλία τους τίθεται σε δοκιμασία όταν ο Σαμ χάνει τη δουλειά του - είναι η εποχή της Μεγάλης Ύφεσης - και ευρισκόμενος σε δύσκολη οικονομική κατάσταση, αναγκάζεται να πουλήσει το σκυλί σε έναν πλούσιο αριστοκράτη, τον δούκα του Ράντλινγκ, εν αγνοία του Τζο. Το αγόρι είναι απελπισμένο. Ωστόσο, η Λάσι επιστρέφει απροσδόκητα στο σπίτι αφού δραπετεύει από τον νέο της ιδιοκτήτη. Οι έκπληκτοι γονείς επιστρέφουν τον σκύλο στον ιδιοκτήτη του. Ωστόσο, η Λάσι προσπαθεί να δραπετεύσει αρκετές φορές. Όταν εμφανίζεται ξανά στο σπίτι τους, ο Τζο αποφασίζει να το σκάσει μαζί της, όμως ο πατέρας του αγοριού τους βρίσκει. Η Λάσι πρέπει να επιστραφεί στον ιδιοκτήτη της, ο οποίος αυτή τη φορά την οδηγεί στο κτήμα του στη Σκωτία. Ο Τζο χάνει την ελπίδα να την ξαναδεί, είναι συντετριμμένος. 

Ωστόσο, η Λάσι δραπετεύει ξανά - με τη βοήθεια της νεαρής εγγονής του δούκα, της Πρισίλα που την υπεραγαπούσε αλλά καταλάβαινε τη θλίψη της - και περιπλανιέται για αρκετές εβδομάδες αναζητώντας τον Τζο, ταξιδεύοντας εκατοντάδες μίλια από τη Σκωτία στην Αγγλία και τελικά, μετά από πολλές περιπέτειες και κινδύνους στην πορεία της, ακόμη και άγρια επίθεση κακοποιών, κατάκοπη και άρρωστη, τον βρίσκει (αυτό το μακρύ ταξίδι της Λάσι στο σπίτι είναι το κύριο περιεχόμενο του βιβλίου). Όταν τη βλέπουν οι γονείς του Τζο, αποφασίζουν να την κρατήσουν. Ο δούκας του Ράντλινγκ φτάνει και αναγνωρίζει το σκυλί, αλλά, συγκινημένος από την πίστη της Λάσι, αποφασίζει να προσλάβει τον πατέρα του Τζο ως φροντιστή των σκύλων του, προκειμένου να κερδίσει τη Λάσι χωρίς να την πάρει μακριά από το αγόρι.

 Διασκευές 

 1943: Lassie Comes Home (στα ελληνικά κυκλοφόρησε ως Η Επιστροφή της Λάσι και Σιωπηλός κατήγορος). Αμερικανική κινηματογραφική ταινία με πρωταγωνιστές τον Ρόντι ΜακΝτάουελ και τη 14χρονη Ελίζαμπεθ Τέιλορ.
 2005: Lassie, βρετανική κινηματογραφική ταινία σε σκηνοθεσία Τσαρλς Στάριτζ με τον Πήτερ Ο' Τουλ στον ρόλο του δούκα.

Επίσης, η Λάσι ως έξυπνο και πιστό κόλεϊ πρωταγωνιστεί σε πολυάριθμες συνέχειες - ταινίες, σειρές και τηλεοπτικά προγράμματα με άλλο θέμα.  

 Μετάφραση στα ελληνικά 

 Η επιστροφή της Λάσι, μτφ. Γιώργος Μαραγκουδάκης, εκδ. Μίνωας, 1999.

 Παραπομπές 

Κατηγορία:Παιδική - Εφηβική λογοτεχνία
Κατηγορία:Παιδικά βιβλία
Κατηγορία:Φανταστικοί σκύλοι